בס"ד

**נושא א' – תורה, מצוות ודרך ארץ**

**מבוא**

המדרש אומר שכמו שבית נבנה לפי תוכנית כתובה מראש, כך העולם הזה נבנה על ידי הקב"ה לפי התורה שהיא ה'תוכנית' שלו. הכוונה היא שהעולם מנוהל על פי התורה והתפקיד של עם ישראל בעולם הוא לממש את התכלית הזו.

**פאה, פרק א', משנה א':**

**אלו דברים** (מצוות) **שאין להם שיעור** (הגדרה כמותית מדויקת): **הפאה** (השארת תבואה בקצה השדה לעניים) **והבכורים** (הבאת הפירות הראשונים לבית המקדש), **והראיון** (הבאת קרבן עולה בשלושת הרגלים כאשר רואים את השכינה במקדש), **וגמילות חסדים, ותלמוד תורה** (לכל אלו אין הגדרה כמה צריך להשקיע בהם). **אלו דברים** (מצוות שיש להן שכר כפול, כך) **שאדם אוכל פירותיהן** (את הרווחים) **בעולם הזה, והקרן** (השכר הבסיסי) **קיימת לו** (שמורה לו) **לעולם הבא: כיבוד אב ואם, וגמילות חסדים, והבאת שלום בין אדם לחבירו. ותלמוד תורה** (חשיבותו ושכרו) **כנגד** (יותר גדולה מ) **כולם** (כל ענייני עולם הזה וכל המצוות):

**הרמב"ם** מסביר שמצוות שבין אדם למקום מועילות לגילוי שם ה' ולכן מקבלים שכר בעולם הבא, העולם הרוחני. מצוות שבין אדם לחבירו מועילות גם לעולם הזה וגם לגילוי שם ה' בעולם, ולכן מקבלים עליהן שכר כפול – שכר רוחני בשמים וגם בעולם הזה האדם מכובד ומוערך יותר בעיני הבריות וכו'. את גדלות תלמוד התורה מסביר הרמב"ם בכך שכל שמירת המצוות תלויה בלימוד התורה, שהלימוד מביא לידי מעשה.

**הרב עובדיה מברטנורא** מסביר שלגמילות חסדים שאדם עושה בגופו, כמו ביקור חולים וכו', אין גבול, אבל לגמילות חסדים בממונו חכמים קבעו גבול – עד חמישית מהרווחים.

**קידושין, פרק א', משנה ז':**

**כל מצות הבן** (שקשורות לבן, ומוטלות) **על האב - אנשים** (האבות) **חייבין ונשים** (האמהות) **פטורות** (ואלו שש מצוות: מילה, פדיון, לימוד תורה, נישואין, לימוד פרנסה ולימוד שחייה). **וכל מצות האב** (שקשורות לאב ומוטלות) **על הבן** (שהן כיבוד הורים ומורא הורים) **אחד אנשים ואחד נשים חייבין. וכל מצות עשה** (מצווה שקיומה הוא על ידי פעולה אקטיבית) **שהזמן גרמה** (שהחיוב שלה תלוי בזמן, כמו ישיבה בסוכה, שמיעת שופר וכו') **אנשים חייבין ונשים פטורות** (מלבד כמה מצוות יוצאות דופן כגון אכילת מצה, קריאת מגילה, הדלקת נר שבת וכו'). **וכל מצות עשה שלא הזמן גרמה** (שבכל זמן חייבים לעשותן) **אחד אנשים ואחד נשים חייבין** (מלבד כמה מצוות יוצאות דופן כגון לימוד תורה, פרייה ורבייה וכו'). **וכל מצות לא תעשה** (שהקיום של המצווה הוא באופן פאסיבי, על ידי הימנעות מעשייה) **בין שהזמן גרמה** (שקשורה לזמן, כמו איסור אכילת חמץ בפסח) **בין שלא הזמן גרמה** (שתמיד אסור לעשותה, כגון אכילת חזיר) **אחד אנשים ואחד נשים חייבין, חוץ** (מלבד שלוש מצוות לא תעשה שנשים פטורות מהן, והן) **מ'בל תשחית'** (האיסור לגלח את הזקן בתער, שאין לאישה איסור לגלח את זקנו של גבר), **ו'בל תקיף'** (לא לגלח את פאות הראש בתער), **ו'בל תטמא למתים**' (לאישה בת כוהן אין איסור להיטמא למתים).

**אבות, פרק ב', משנה ב':**

**רבן גמליאל בנו של רבי יהודה הנשיא אומר: יפה** (ראוי שיהיה) **תלמוד תורה** (משולב) **עם דרך ארץ** (פירוש א': עיסוק בפרנסה. פירוק ב': מידות טובות. נאה לשלב אותם כי) **שיגיעת שניהם משכחת עוון** (לפי פירוש א': אם בשילוב עם התורה אדם גם מתפרנס אין לו סיבה לחטוא, כי יש לו את צרכיו. פירוש ב': כאשר יש לאדם מידות טובות גם התורה שהוא ילמד תהיה נעימה לבריות ויקבלו ממנו). **וכל תורה שאין עמה מלאכה** (פרנסה) **סופה בטלה** (לא תהיה לאדם אפשרות ללמוד תורה בגלל מחסור כלכלי) **וגוררת עוון** (כי הדוחק הכלכלי יפתה את האדם לחטוא. לפי פירוש א' המשנה כאן אומרת את הצד השני של מה שכבר אמרנו. לפי פירוש ב' זהו נושא חדש). **וכל העמלים** (עובדים) **עם הצבור** (לדאוג לצרכי הציבור) **יהיו עמלים עמהם לשם שמים** (ולא לשם כבוד עצמי, ותמיד יזכרו שהסיבה שהציבור מצליח אינה בזכות מעשיהם אלא בגלל) **שזכות אבותם** (של הציבור) **מסייעתן, וצדקתם** (של האבות) **עומדת** (לזכות הציבור) **לעד. ואתם** (העוסקים בצרכי ציבור, למרות שלא מעשיכם הם הסיבה שהציבור הצליח, אם עסקתם לשם שמים) **מעלה** (נותן) **אני** (הקב"ה) **עליכם שכר הרבה כאילו עשיתם** (כאילו הצלחת הציבור הייתה בזכותם):

**אבות, פרק ד', משנה ה':**

**רבי ישמעאל בנו** (של רבי יוחנן בן ברוקא שהוזכר במשנה הקודמת) **אומר: הלומד** (תורה) **על מנת ללמד** (לאחרים את מה שהוא למד) **מספיקין בידו** (עוזרים לו להצליח) **ללמוד וללמד. והלומד על מנת לעשות** (ומכיוון שהוא חייב לדעת הלכה למעשה הוא מדקדק יותר להבין היטב את לימודו) **מספיקין בידו ללמוד וללמד** (וגם) **לשמור ולעשות. רבי צדוק אומר: אל תעשם** (את דברי התורה) **עטרה** (כתר) **להתגדל בהם** (לקבל כבוד בזכות התורה), **ולא** (יעשה האדם את התורה) **קרדום** (כלי עבודה) **לחפור בהם** (להתפרנס בזכות דברי התורה). **וכך היה הלל אומר: ודישתמש** (המשתמש לצורך עצמו) **בתגא** (בכתר, והכוונה לתורה שהיא מלכת החכמות) **חלף** (חולף מן העולם). **הא** (הרי) **למדת** (מזה ש) **כל הנהנה מדברי תורה נוטל** (מקצר) **חייו מן העולם**:

**הרמב"ם** אומר שמי שעוסק בתורה בלי עיסוק בפרנסה וסומך על הצדקה מחלל את ה', גורם רעה לעצמו וכו'. הוא מביא כחיזוק את משנתנו וכן מקורות נוספים.

**אבות, פרק ד', משנה ו':**

**רבי יוסי אומר: כל המכבד את התורה** (על ידי מידותיו הטובות, כך שהציבור מעריך בזכות התנהגותו את התורה), **גופו מכובד על הבריות** (הקב"ה מסייע שלא רק התורה תהיה מכובדת, אלא גם הוא יקבל כבוד). **וכל המחלל את התורה** (שבגלל מידותיו הרעות אנשים מואסים בתורה, הקב"ה גורם שגם) **גופו מחולל על הבריות**:

**אבות, פרק ו', משנה ג':**

**הלומד מחברו פרק אחד, או הלכה אחת, או פסוק אחד, או דבור אחד, אפילו אות אחת - צריך לנהוג בו כבוד** (ובכך הוא מראה עד כמה הוא מעריך את התורה, שאפילו אות אחת יקרה בעיניו כל כך והוא מכבד את מי שלימד אותו אפילו אות). **שכן מצינו בדוד מלך ישראל שלא למד מאחיתופל אלא שני דברים בלבד וקראו 'רבו אלופו ומיודעו' שנאמר 'ואתה אנוש כערכי אלופי ומיודעי'** (כך אמר דוד על אחיתופל). **והלא דברים** (ממקרה זה אפשר ללמוד) **קל וחומר: ומה דוד מלך ישראל** (שהיה תלמיד חכם ומלך) **שלא למד מאחיתופל אלא שני דברים בלבד** (ובכל זאת) **קראו רבו אלופו ומיודעו**, (אדם פשוט שאין לו הרבה ידיעות ואינו מלך) **הלומד מחברו פרק אחד, או הלכה אחת, או פסוק אחד, או דבור אחד, אפילו אות אחת על אחת כמה וכמה שצריך לנהוג בו כבוד. ואין כבוד** (אמיתי וניצחי) **אלא** (ללימוד וידיעת) **תורה, שנאמר 'כבוד - חכמים ינחלו'** (הרי שהכבוד הוא דווקא לחכמים, וכבוד זה מגיע להם בגלל ש), **'ותמימים ינחלו טוב'** (הם הופכים את התורה לשלהם כנחלה, שהרי) **ואין** (פירוש המילה) **טוב** (בפסוק זה) **אלא** (הוא גם) **תורה שנאמר 'כי לקח טוב נתתי לכם תורתי אל תעזובו'** (הרי שהתורה מכונה טוב, התמימים שהם החכמים נוחלים אותה ויש להם כבוד – מש"ל):

**אבות, פרק ו', משנה ד':**

כך היא דרכה (ההנהגה) של תורה (שצריך כדי לזכות להיות בן תורה): פת במלח תאכל (בלי הרבה אוכל, ממרחים וכו'), ומים במשורה (בכמות מדודה, בלי שפע) תשתה, ועל הארץ תישן (בלי מזרון) וחיי צער תחיה (בגלל מחסור כלכלי) ובתורה אתה עמל (למרות הקשיים). ואם אתה עושה כן 'אשריך וטוב לך' - אשריך בעולם הזה, וטוב לך לעולם הבא. אל תבקש גדולה (תפקידים מכובדים) לעצמך ואל תחמוד כבוד (בזכות התורה שאתה יודע). יותר מלמודך (ממה שאתה רגיל) עשה (תתאמץ תמיד לעשות יותר מצוות ויותר לימוד). ואל תתאוה (תחמוד) לשולחנם (שפע המאכלים) של מלכים, ששולחנך (השפע שלך לעתיד לבוא) גדול משולחנם, וכתרך (הכבוד שלך) גדול מכתרם, (ולמרות שייקח זמן עד שהדבר יגיע אל תפקפק בדבר כי) ונאמן (אחראי) הוא בעל מלאכתך (מי שעבדת אצלו, הקב"ה) שישלם לך שכר פעולתך (לבסוף, גם אם זה ייקח זמן):

**הרב צבי יהודה** מסביר שההדרכה לחיות חיי צער והסתפקות במועט שיש במשנתנו אין כוונתה מבחינה מעשית אלא מבחינה נפשית. על האדם להגיע לאהבת תורה בעוצמה גדולה כך שגם אם הוא יאלץ ללמוד מתוך צער הוא ימשיך ללמוד. בפועל ייתכן שאדם ילמד תורה מתוך שפע ואין בכך בעיה. ההדרכה במשנה היא לפיתוח אהבת תורה ומסירות נפש על לימודה. המשנה דיברה בלשון נוכח, 'פת במלח תאכל' ולא 'יאכל', כדי להדגיש שלמרות שלא נעים לשמוע זאת, ההדרכה הזו מכוונת לכל אחד. מי שמגיע למצב שברור לו שבכל מצב כלכלי ילמד תורה הוא בן חורין כי הוא השתחרר מתאוות העולם הזה והוא יודע מה מרכז חייו בוודאות. מי שמגיע ליחס כזה לתורה בעצם הגיע למצב שהוא יודע מי הוא באמת בלי לזוז מהאמת שלו בשום מצב.

**אבות, פרק ו', משנה ה':**

**גדולה** (חשובה) **תורה יותר מן הכהונה ומן המלכות, שהמלכות נקנית** (מתקיימת בעם ישראל) **בשלושים מעלות** (שצריך לנהוג במלך), **והכהונה** (מתקיימת בעם ישראל בזכות) **בעשרים וארבע** (מתנות שנותנים לכהן), **והתורה נקנית** (לתלמידי חכמים) **בארבעים ושמונה דברים** (הרגלים ומידות שהם צריכים לסגל לעצמם); **בתלמוד** (לימוד מכל אדם. הרש"ר הירש מדגיש שלימוד זה צריך בעיקר קשר עם רב, ואפילו לאחר שנכתבה התורה אין תחליף ללימוד ישיר מרב), **בשמיעת האוזן** (הקשבה בתשומת לב. הרש"ר הירש מסביר ששמיעה טובה שכזו תפקידה לשלול פיזור נפשי, שטחיות וכו'), **בעריכת שפתים** (חזרה מרובה על הלימוד עד שהתורה ערוכה על לשונו בלי גמגום), **בבינת הלב** (שימת לב לתוכן הלימוד), **בשכלות הלב** (שמשכיל לרדת לעומקם של דברים), **באימה** (מרבו), **ביראה** (יראת שמים), **בענווה** (שמאפשרת ללמוד מכל אדם), **בשמחה** (שמרחיבה ליבו של אדם ומאפשרת ללמוד), **בשמוש חכמים** (שעל ידי שנמצא הרבה ליד חכמים על מנת לשמשם הוא לומד ממעשיהם), **בדקדוק חברים** (לחזור ביחד בצורה מדויקת על מה ששמע מרבותיו), **ובפלפול התלמידים** (שקושיותיהם מבררות את הלימוד), **בישוב** (ישוב הדעת), **במקרא** (בקיאות בתנ"ך), **במשנה** (בקיאות במשנה), **במיעוט שינה** (כדי להרוויח זמן ולמנוע עצלות), **במיעוט שיחה** (שיחת חולין, כדי להתרגל לדבר בדברי תורה), **במיעוט תענוג** (כגון אכילה ושתייה, כדי לא להתרגל לסיפוק כל צרכיו), **במיעוט שחוק** (שהשחוק המרובה מוביל את האדם לחטאים), **במיעוט דרך ארץ** (שלא ירבה בעסקים. הרש"ר הירש מסביר שלמרות שאסור להרבות בענייני דרך ארץ, חובה לעסוק בהם קצת. העיסוק המועט בדרך ארץ מאפשר ללמוד להבין טוב יותר את התורה וכן לא לזלזל ביישום שלה בעולם הזה, ולכן הוא הכרחי), **בארך אפים** (התרחקות מהכעס), **בלב טוב** (שאין בליבו קנאה ושנאה), **באמונת חכמים** (שמקבל דבריהם גם אם אינו מבינם) **ובקבלת היסורין** (בלי להרהר על דינו של הקב"ה האם הוא דין אמת):

**הרש"ר הירש** מדגיש שארבעים ושמונת הדברים עוזרים לאדם לגדול בתורה אם היו קיימים בעולם לפני שניגש ללימוד, אבל הם גם תוצר של לימוד התורה ומושגים במהלך הלימוד.

**אבות, פרק ו', משנה ו':**

(המשך ארבעים ושמונה דברים שהתורה נקנית בהם;) **המכיר את מקומו** (הראוי לו, ואינו נדחק למקום שאינו מתאים לו), **והשמח בחלקו** (מסתפק במה שיש לו. הרש"ר הירש מסביר שהכוונה כאן גם מבחינת יכולות, שאין והא מקנא בחבריו שמבינים מהר או זוכרים טוב ממנו, אלא שמח ביכולות שהקב"ה נתן לו ומנצל אותן ללימוד), **והעושה סייג לדבריו** (זהיר בדבריו שלא לגרום למכשול וטעות), **ואינו מחזיק טובה** (כבוד) **לעצמו** (על שלמד הרבה תורה), **אהוב** (על הבריות), **אוהב את המקום** (את הקב"ה, וכך לומד תורה מאהבה), **אוהב את הבריות** (ומקרבן לתורה), **אוהב את הצדקות** (לעשות צדקה), **אוהב את התוכחות** (ומקבל תוכחה באהבה), **אוהב את המישרים** (את דרך הישר, ולא מחפש דרכים עקלקלות גם אם הן בסדר הלכתית וכו'), **מתרחק מן הכבוד** (וכאשר חולקים לו כבוד הוא משתמט ממנו), **ולא מגיס לבו בתלמודו** (שגם בתוך ליבו אינו מתגאה בלימודו), **ואינו שמח בהוראה** (אינו שמח לפסוק הלכה, כי חושש שיטעה והאחריות תהיה עליו), **נושא בעול עם חברו** (מצטער בצער חברו ומשתדל לעזור לו), **מכריעו לכף זכות** (מתייחס לחבריו מתוך הנחה שהם בסדר בהתנהגותם), **מעמידו על האמת** (אם רואה שחברו טועה הוא מעיר לו ומתקן אותו), **מעמידו על השלום** (מקפיד להישאר בשלום עם חבריו, וגם אם יש מחלוקת הוא מתייחס אליה בצורה עניינית ולא בצורה אישית), **מתיישב לבו בתלמודו** (שאינו לומד בפזיזות ובצורה ארעית), **שואל ומשיב** (ששואל לשם תשובה, ולא בשביל להראות חכמתו), **שומע ומוסיף** (לאחר שקיבל בסיס מאחרים הוא מרחיב ומוסיף עליו מידע אישי), **הלומד על מנת ללמד** (כי הלימוד לאחרים גורם שיבין היטב את שלמד), **והלומד על מנת לעשות** (כי החשש לפסוק למעשה גורם ללמוד טוב יותר), **המחכים את רבו** (בשאלות טובות, ובכך גורם שהלימוד יהיה טוב יותר), **והמכווין את שמועתו** (מקפיד להבין את דברי רבותיו לעומק כך שלא יסתרו זה את זה) **והאומר דבר בשם אומרו** (ומתוך כך זוכר היטב את מה שלמד), **הא למדת** (עיקרון זה, שחשוב לומר דבר בשם אומרו, כבר נלמד בעבר), **שכל האומר דבר בשם אומרו מביא גאולה לעולם שנאמר 'ותאמר אסתר למלך בשם מרדכי'** (על כך שבגתן ותרש רוצים לרצוח את אחשוורוש, ובזכות זה עלה מרדכי לגדולה, הושפל המן והחל תהליך הגאולה שמגילת אסתר):